KIRJALLINEN KYSYMYS E-2621/00

esittäjä(t): Carles-Alfred Gasòliba i Böhm (ELDR) komissiolle

(1. elokuuta 2000)

Aihe: Yrityksille asetettavien ehtojen aiheuttama eriarvoisuus

Perustamissopimuksessa määrätään sisämarkkinoiden perustamisesta. Sisämarkkinoiden hyvän toiminnan eräänä välttämättömänä edellytyksenä on vapaa kilpailu ja yritysten syrjinnän kielto.

On odotettavissa, että vesialan markkinoiden kehitys synnyttää vääristymiä eri jäsenvaltioiden yritysten välisessä kilpailussa. Vesialan yhteismarkkinoiden hyvän toiminnan turvaamiseksi markkinoiden on oltava avoimet ja vastavuoroiset ja yritysten syrjintä on kiellettävä.

Ottaen huomioon komission tulkitsevan tiedonannon toimiluvista julkisia hankintoja koskevassa yhteisön lainsäädännössä, kysyn seuraavaa. Miksi Euroopan komissio ei ole ottanut hallintatoimilupia koskevassa tiedonannossa kantaa kilpailuehtojen eriarvoisuuteen, josta kärsivät huomattavan vapaan kilpailun maista tulevat yksityiset yritykset ja josta hyötyvät epävapaan kilpailun maista tulevat valtion yritykset?

Miksi komissio ei ole säätänyt vesialan markkinoiden kilpailun avaamisesta ja vastavuoroisuudesta samaan tapaan kuin esimerkiksi sähköalalla?

Miksi Euroopan komissio ei ole ottanut kantaa jäsenvaltioissa vesihuollosta vastaaviin valtion yrityksiin, jotka osallistuvat tarjouskilpailuihin saadakseen vesihuollon toimilupia avoimempien markkinoiden valtioissa? Miksi ei ole säädetty suuremmasta avoimuudesta tällaisissa tapauksissa niin, että estetään näitä yrityksiä käyttämästä julkisia varoja toimintojen rahoittamiseen niille uskottujen julkisten palvelujen ulkopuolella?

Frederik Bolkesteinin komission puolesta antama vastaus

(18. lokakuuta 2000)

Kuten arvoisa parlamentin jäsen toteaa, vesialalla ei ole samanlaisia Euroopan tason keinoja kansallisten esteiden poistamiseksi kuin sähkö- ja kaasualalla. Erityissäännösten puute ei kuitenkaan estä EY:n perustamissopimuksen sisämarkkinoita ja kilpailua koskevien määräysten soveltamista, sillä veden toimittaminen ja puhdistus on näissä määräyksissä tarkoitettua taloudellista toimintaa.

Arvoisa parlamentin jäsen mainitsee komission tulkitsevan tiedonannon käyttöoikeussopimuksista (konsessioista) yhteisön oikeudessa(1) (jäljempänä tiedonanto). Sen tarkoituksena on tiedottaa talouselämän toimijoille ja viranomaisille käyttöoikeussopimuksiin sovellettavista määräyksistä kaikilla aloilla, siis myös vesialalla.

Komissio ymmärtää huolenaiheet, joihin arvoisa parlamentin jäsen viittaa. Kyseisen tiedonannon tarkoituksena ei kuitenkaan ole selvittää yksityisten ja julkisten yritysten välisen kilpailun ehtoja erityisesti vesialalla eikä varsinkaan ottaa kantaa tähän asiaan. Komission tarkoituksena on ollut tarkentaa ja selkeyttää EY:n perustamissopimuksen sääntöjä ja yleisiä periaatteita, joita sovelletaan jo nyt käyttöoikeussopimusten myöntämisen ehtoihin ilman, että tämä vaikuttaisi mahdollisiin alakohtaisiin erityisjärjestelyihin tai kilpailusääntöihin.

Kysymys kilpailuehtojen eriarvoisuudesta vapaan kilpailun maista tulevien yksityisten yritysten ja sellaisista maista tulevien valtion yritysten välillä, joissa kilpailu ei ole vapaata, liittyy kilpailusääntöihin ja erityisesti perustamissopimuksen 86 artiklaan (ent. 90 artikla) ja valtiontukia koskeviin sääntöihin, eikä se kuulu tiedonannon soveltamisalaan. On kuitenkin huomattava, että perustamissopimuksella ei puututa jäsenvaltioiden omistusoikeusjärjestelmiin (295 artikla, ent. 222 artikla), ja siksi komissio ei voi puuttua jäsenvaltioiden oikeuteen valita hoitavatko ne yleishyödylliset palvelut suoraan vai antavatko ne nämä palvelut kolmansien hoidettavaksi.

Komissio katsoo, että sen tulkitseva tiedonanto on merkittävä väline, jonka avulla voidaan varmistaa entistä suurempi avoimuus yleishyödyllisten palvelujen alalla, joihin myös vesiala kuuluu. Jäsenvaltioiden on huolehdittava siitä, että käyttöoikeussopimukset myönnetään yhteisön oikeuden mukaisesti, varsinkin avoimuuden ja pätevien toimijoiden kilpailun sekä toimijoiden yhdenvertaisen kohtelun osalta. Jos näitä periaatteita ja sääntöjä sovelletaan asianmukaisesti, yhteisön yritysten pitäisi voida osallistua yleishyödyllisten palvelujen, myös vesialan palvelujen, tarjoamiseen entistä laajemmin ja avoimemmin.

Perustamissopimuksen kilpailusääntöjen soveltamisen osalta komissio muistuttaa arvoisalle parlamentin jäsenelle, että komissio antoi äskettäin tiedonannon yleishyödyllisistä palveluista(2). Tässä tiedonannossa selvitetään yleishyödyllisiin palveluihin liittyvää komission politiikkaa vastauksena Lissabonin Eurooppa-neuvoston pyyntöön. Se, että nimenomaan vesialan kilpailuehtojen yhdenmukaistamisesta ei ole olemassa sääntöjä, ei estä perustamissopimuksen periaatteiden ja nykyisten kilpailusääntöjen soveltamista tällä alalla.

Lopuksi komissio muistuttaa, että on olemassa direktiivi jäsenvaltioiden ja julkisten yritysten välisten taloudellisten suhteiden avoimuudesta(3). Tämän direktiivin mukaan jäsenvaltioiden on varmistettava, että julkiset yritykset pitävät asianmukaisesti erillistä kirjanpitoa yrityksen eri toiminnoista. Tarkoituksena on erityisesti varmistaa, että kilpailusääntöjä sovelletaan yrityksiin oikeudenmukaisesti ja tehokkaasti perustamissopimuksen 86 artiklan mukaisesti.

(1) EYVL C 121, 29.4.2000.

(2) IP/00/1022, 20. syyskuuta 2000.

(3) Komission direktiivi 2000/52/EY, annettu 26 päivänä heinäkuuta 2000, jäsenvaltioiden ja julkisten yritysten välisten taloudellisten suhteiden avoimuudesta annetun komission direktiivin 80/723/ETY muuttamisesta, EYVL L 193, 29.7.2000.